CELEX: 32019D1905
Language: hu
Date: 2019-11-08 00:00:00
Title: A Tanács (EU) 2019/1905 határozata (2019. november 8.) a Bizottságnak a növényi szaporítóanyagok előállításáról és piaci értékesítéséről szóló hatályos jogszabályok naprakésszé tételére vonatkozó, az Unió rendelkezésére álló lehetőségekről szóló tanulmány és – amennyiben a tanulmány eredményeire tekintettel annak helye van – javaslat benyújtására való felkéréséről

14.11.2019   
               
               
                  HU
               
               
                  Az Európai Unió Hivatalos Lapja
               
               
                  L 293/105
               
            
         A TANÁCS (EU) 2019/1905 HATÁROZATA
         (2019. november 8.)
         a Bizottságnak a növényi szaporítóanyagok előállításáról és piaci értékesítéséről szóló hatályos jogszabályok naprakésszé tételére vonatkozó, az Unió rendelkezésére álló lehetőségekről szóló tanulmány és – amennyiben a tanulmány eredményeire tekintettel annak helye van – javaslat benyújtására való felkéréséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 241. cikkére,
         mivel:
         
                     (1)
                  
                  
                     A Bizottság 2013. május 6-án benyújtotta az Európai Parlamentnek és a Tanácsnak a növényi szaporítóanyagok előállításáról és forgalomba hozataláról szóló rendeletre irányuló javaslatot. A javaslat a hatályos jogszabályok egységes szerkezetbe foglalására és naprakésszé tételére irányult az olyan, aggodalomra okot adó területek rendezése érdekében, mint például: a hatályos jogszabályok összetettsége, merevsége és töredezettsége; e jogszabályok nem harmonizált végrehajtása a tagállamokban, amely akadályokat gördített az elé, hogy egyenlő versenyfeltételeket lehessen teremteni a területen tevékeny szereplők számára; az ágazatra vonatkozó egyéb jogalkotási aktusokkal, illetve a más szakpolitikákkal történő összehangolás szükségessége; a költségek csökkentésére és a hatékonyság növelésére mutatkozó lehetőségek; a növénynemesítés területén elért technológiai haladáshoz, valamint a növényi szaporítóanyagok európai és világpiacának fejlődéséhez való alkalmazkodás; a mezőgazdasági biodiverzitás és a növénygenetikai erőforrások megőrzése.
                  
               
                     (2)
                  
                  
                     Az Európai Parlament 2014. március 11-én elutasította a Bizottság javaslatát és felhívta a Bizottságot a javaslat visszavonására és új javaslat benyújtására (1). A Tanács 2014. június 16-án általánosságban támogatta azt a jelentést, amelyben az elnökség felvázolta egy esetleges módosított bizottsági javaslat irányvonalait. A Bizottság a 2015-ös munkaterve keretében visszavonta a javaslatot és nem nyújtott be újabbat.
                  
               
                     (3)
                  
                  
                     A Tanács úgy véli, hogy továbbra is relevánsak azok a kérdések, amelyeket a Bizottság a 2013-as javaslatával igyekezett rendezni, továbbá hogy tanulmányt kell készíteni a hatályos jogszabályi keret naprakésszé tételére kínálkozó lehetőségek értékeléséről a jogalkotás minőségének javításáról szóló, 2016. április 13-i intézményközi megállapodással (2) és különösen annak az Európai Unió működéséről szóló szerződés 225. és 241. cikke alkalmazásáról szóló 10. cikkével összhangban,
                  
               ELFOGADTA EZT A HATÁROZATOT:
         
            1. cikk
            A Tanács felkéri a Bizottságot, hogy 2020. december 31-ig nyújtson be tanulmányt a növényi szaporítóanyagok előállításáról és piaci értékesítéséről szóló hatályos jogszabályok naprakésszé tételének lehetőségeiről.
         
         
            2. cikk
            
               (1)   A Tanács felkéri a Bizottságot, hogy – amennyiben a tanulmány eredményeire tekintettel annak helye van – nyújtson be javaslatot, vagy tájékoztassa a Tanácsot arról, hogy a tanulmány nyomon követéseként milyen alternatív intézkedésekre van szükség.
            
            
               (2)   A Tanács a szokásos gyakorlatnak megfelelően felkéri a Bizottságot, hogy a javaslathoz csatoljon hatásvizsgálatot.
            
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2019. november 8-án.
            
               
                  a Tanács részéről
               
               
                  az elnök
               
               L. ANDERSSON
            
         
         
            (1)  Az Európai Parlament 2014. március 11-i jogalkotási állásfoglalása (HL C 378., 2017.11.9., 303. o.).
         
            (2)  HL L 123., 2016.5.12., p. 1.